S-160/2008

Málið, sem dómtekið var 2. þ.m., er höfðað með ákæru ríkislögreglustjórans, útgefinni 4. febrúar 2008, á hendur K-kk-þgf S-kk-þgf G-kk-þgf, kt. 000000-0000, Arnarhrauni 21 í Hafnarfirði, og BVVS ehf., kt. 000000-0000, Dugguvogi 7 í Reykjavík. Í ákærunni eru ákærðu gefin að sök „meiri háttar brot gegn skattalögum, ákærða K-kk-þgf S-kk-þgf sem stjórnarmanni og framkvæmdastjóra með prókúruumboð, framin í rekstri einkahlutafélagsins BVVS, með því að hafa:

1. Eigi staðið ríkissjóði, í samræmi við fyrirmæli IX. kafla laga nr. 50/1988 um virðisaukaskatt, skil á virðisaukaskatti sem innheimtur var í nafni einkahlutafélagsins vegna uppgjörstímabilanna janúar til og með apríl og júlí til og með desember árið 2006, samtals að fjárhæð kr. 24.289.208,- og sundurliðast sem hér greinir.

Uppgjörstímabil Vangoldinn VSK

Árið 2006

Janúar-febrúar kr. 3.170.253

Mars-apríl kr. 4.948.050

Júlí-ágúst kr. 7.478.029

September-október kr. 6.233.342

Nóvember-desember kr. 2.459.534

Samtals kr. 24.289.208

2. Eigi staðið ríkissjóði, í samræmi við fyrirmæli III. kafla laga nr. 45/1987 um staðgreiðslu opinberra gjalda, skil á staðgreiðslu opinberra gjalda sem haldið var eftir af launum starfsmanna einkahlutafélagsins vegna greiðslutímabilanna apríl og maí árið 2006, samtals að fjárhæð kr. 2.069.078,- og sundurliðast sem hér greinir:

Greiðslutímabil Vangoldin staðgreiðsla

Árið 2006

Apríl kr. 261.720

Maí kr. 1.807.358

Samtals kr. 2.069.078

Framangreind brot ákærða K-kk-ef S-kk-ef teljast varða við 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig:

a) 1. mgr. 40. gr. laga nr. 50/1988, um virðisaukaskatt, sbr. 3. gr. laga nr. 42/1955 og 3. gr. laga nr. 134/2005 að því er varðar 1. tölulið ákæru.

b) 2. mgr. 30. gr. laga nr. 45/1987 um staðgreiðslu opinberra gjalda, sbr. 2. gr. laga nr. 42/1995 og 1. gr. laga nr. 134/2005 að því er varðar 2. tölulið ákæru.

Framangreind brot ákærða BVVS ehf. teljast varða við:

a) 8. mgr. 40. gr. laga nr. 50/1988, um virðisaukaskatt að því er varðar 1. tölulið ákæru, sbr. tilvitnuð ákvæði í a) lið að framan.

b) 9. mgr. 30. gr. laga nr. 45/1987, um staðgreiðslu opinberra gjalda að því er varðar 2. tölulið ákæru sbr. tilvitnuð ákvæði í b) lið að framan.

Í ákæru er þess krafist að ákærðu verði dæmd til refsingar.

I.

Ákærði, K-kk-nf S-kk-nf G-kk-nf, sem er stjórnarmaður í ákærða BVVS ehf. og framkvæmdastjóri félagsins, hefur fyrir dómi játað skýlaust að hafa gerst sekur um þá háttsemi sem saksókn á hendur honum tekur til. Samræmist játningin rannsóknargögnum málsins, en ákæra styðst við lögreglurannsókn sem fram fór á grundvelli bréfs skattrannsóknarstjóra ríkisins til ríkislögreglustjórans 26. september 2007 og rannsóknargagna sem því fylgdu. Hafa með þessu verið færðar viðhlítandi sönnur fyrir sakargiftum samkvæmt ákæru. Eru brotin réttilega heimfærð þar til 1. mgr. 40. gr. laga nr. 50/1988 um virðisaukaskatt og 2. mgr. 30. gr. laga nr. 45/1987 um staðgreiðslu opinberra gjalda, með áorðnum breytingum.

II.

Með 1. gr. og 3. gr. laga nr. 134/2005 var bætt nýjum málsliðum við 2. mgr. 30. gr. laga nr. 45/1987 og 1. mgr. 40. gr. laga nr. 50/1988. Þeir eru efnislega samhljóða á þá leið að fésektarlágmark samkvæmt þessum málsgreinum eigi ekki við hafi brot einskorðast við að standa ekki skil á réttilega tilgreindri staðgreiðslu opinberra gjalda samkvæmt skilagrein eða virðisaukaskatti samkvæmt virðisauka-skattskýrslu, „enda hafi verið staðin skil á verulegum hluta skattfjárhæðar eða málsbætur eru miklar“. Nokkrir dómar hafa gengið í Hæstarétti þar sem þessi nýju ákvæði hafa verið skýrð og er í dómi þessum tekið mið af þeim.

Á meðal gagna málsins er yfirlit þar sem gerð er grein fyrir ráðstöfun á greiðslum BVVS ehf. upp í skuld vegna vanskila á þeim virðisaukaskatti sem ákæra tekur til, en þær nema í heild 6.460.636 krónum. Samkvæmt því og í samræmi við fordæmi Hæstaréttar telst vangoldinn virðisaukaskattur vegna þriggja af þeim fimm tímabilum sem ákæran lýtur að hafa verið greiddur að verulegu leyti. Er þá meðal annars litið svo á að ráðstafa beri álagsgreiðslu vegna greiðslutímabilanna júlí og ágúst 2006 upp í elstu skuldina, sem er vegna janúar og febrúar 2006. Verður samkvæmt þessu miðað við að undanþága frá lágmarki fésektar samkvæmt 1. mgr. 40. gr. laga nr. 50/1988 eigi við um skuldir vegna tímabilanna janúar-febrúar, september-október og nóvember-desember 2006, samtals að fjárhæð 11.863.129 krónur. Um skuldir vegna tímabilanna mars-apríl og júlí-ágúst 2006, sem nema samtals 12.426.079 krónum, gildir hins vegar sektarlágmark ákvæðisins. Þá á sektarlágmark samkvæmt 2. mgr. 30. gr. laga nr. 45/1987 um staðgreiðslu opinberra gjalda við um skuld vegna staðgreiðslu samkvæmt 2. lið ákæru, 2.069.078 krónur, en ekkert hefur verið greitt inn á hana. Er þá og til þess að líta að ekki verður talið að niðurlagsorð ákvæðanna um sérstakar málsbætur eigi hér við.

Samkvæmt framangreindu verða viðurlög vegna vanskila að fjárhæð 11.863.129 krónur ákveðin í samræmi við fyrrgreindar undanþágur 1. mgr. 40. gr. laga nr. 50/1988 frá lágmarki fésektar. Á hinn bóginn gildir sektarlágmark ákvæðisins og 2. mgr. 30. gr. laga nr. 45/1987 um vanskil að fjárhæð 14.495.157 krónur. Að því virtu verða brot ákærða K-kk-ef S-kk-ef talin meiri háttar og varða þannig við 1. mgr. 262. gr. almennra hegningarlaga nr. 19/1940.

III.

Ákærði K-kk-nf S-kk-nf hefur ekki áður sætt refsingu. Þykir refsing hans með hliðsjón af 77. gr. almennra hegningarlaga hæfilega ákveðin fangelsi í þrjá mánuði. Rétt þykir að fresta fullnustu þessarar refsingar ákærða og skal hún falla niður að liðnum þremur árum frá uppkvaðningu dóms þessa að telja, haldi hann almennt skilorð 57. gr. almennra hegningarlaga, sbr. 4. gr. laga nr. 22/1955. Þá verður honum og ákærða BVVS ehf., sbr. 8. mgr. 40. gr. laga nr. 50/1988 og 9. mgr. 30. gr. laga nr. 45/1987, að auki óskipt gert að greiða sekt til ríkissjóðs, sem þykir með vísan til þess sem áður er rakið um vanskil á greiðslu virðisaukaskatts og staðgreiðslu, hæfilega ákveðin 30.200.000 krónur, en um vararefsingu fer samkvæmt því sem í dómsorði greinir.

Þóknun skipaðs verjanda ákærðu, Á-kk-ef G. V-kk-ef héraðsdómslögmanns, þykir að teknu tilliti til virðisaukaskatts hæfilega ákveðin 124.500 krónur. Verður ákærðu gert að greiða hana, en annan sakarkostnað leiddi ekki af meðferð málsins.

Þ-kk-nf I-kk-nf N-kk-nf héraðsdómari dæmir mál þetta.

D ó m s o r ð:

Ákærði K-kk-nf S-kk-nf G-kk-nf sæti fangelsi í þrjá mánuði. Fresta skal fullnustu refsingarinnar og hún falla niður að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærðu K-kk-nf S-kk-nf og BVVS ehf. greiði óskipt 30.200.000 krónur í sekt til ríkissjóðs. Verði sektin ekki greidd innan fjögurra vikna frá birtingu dómsins skal ákærði K-kk-nf S-kk-nf sæta í hennar stað fangelsi í sex mánuði.

Ákærðu greiði þóknun skipaðs verjanda síns, Á-kk-ef G. V-kk-ef héraðsdómslögmanns, 124.500 krónur.

Þ-kk-nf I-kk-nf N-kk-nf